DA gaan ANC en EFF beveg oor grondkwessieMmusi Maimane. Argieffoto. Die DA-leier, Mmusi Maimane, het Maandagoggend belowe dat die DA op elke manier, met al sy kragte en tot in die laaste loopgraaf sal veg teen onteiening sonder vergoeding, omdat die voorgestelde ANC- en EFF-model sal beteken dat armes die reg ontneem word om ooit eiendom te besit. Maimane het vanoggend in Johannesburg by die bekendstelling van die DA se opgedateerde grondbeleid gesê kolonialisme, segregasie en apartheid het juis eiendomsreg van swart mense ontneem. Nou wil die ANC en veral die EFF dit weer doen met die EFF-beleid dat die staat voogdyskap oor alle grond kry en individuele Suid-Afrikaners nie grond sal kan besit nie. Maimane het bewerings verwerp dat die DA teen grondhervorming is, en gesê in die DA-beheerde Wes-Kaap is die suksessyfer vir grondhervormingsprojekte ses keer beter as die nasionale syfer. Volgens Maimane is die kern van die DA se grond- en eiendomsbeleid dat soveel mense as moontlik eiendom moet kan besit. Dit is die enigste manier vir armes om welvarender te word en vooruit te gaan. Die DA se beleid is dus die presiese teenoorgestelde van die ANC en veral die EFF s’n. Die oordra van titelaktes van die staat na individue is vir die DA die hoofprioriteit, met 75 000 huise in staatsbesit wat reeds in die Wes-Kaap aan die bewoners oorgedra is. Die DA-leier het uitgewys dat onteiening sonder vergoeding oral ter wêreld waar dit probeer is, tot rampspoed, ellende en erger armoede gelei het. Maimane het die ANC en EFF daarvan beskuldig dat hulle die grondkwessie populisties aanwend om rassespanning te skep en die Grondwet te ondermyn eerder as om te erken dat die korrupte en lakse manier waarop die ANC-regering grondhervorming benader het, die rede vir die mislukking is. Hy het uitgewys dat nie die ANC of die EFF tans enige aanduiding gee van hoe hul voorstelle in die praktyk moet werk nie. “Die DA se grondbeleid berus op die beginsel dat eiendomsreg die hoeksteen van ontwikkeling en ekonomiese groei is. Daarteenoor is onteiening sonder vergoeding eintlik diefstal deur die staat,” het Maimane aangevoer. “Wat hier gaan gebeur, is dat swart mense wat met byvoorbeeld HOP-huise uiteindelik iets besit – uiteindelik uit mensonterende armoede vorder – nou weer alles gaan verloor en niks gaan hê nie. Die DA vind dit ondenkbaar dat so ŉ onreg die armes aangedoen kan word,” aldus Maimane. Verdere sleutelpunte van die DA se grond- en eiendomsbeleid sluit in: * Suid-Afrikaners wat in staatsgesubsidieerde behuising woon, moet titelaktes ontvang sodat hulle die huise as ŉ bate besit; * Om dit makliker te maak om die eerste keer ŉ huis te koop, moet oordragkostes vir mense wat die eerste keer ŉ huis koop, verminder word; * Ontluikende swart boere moet eiendomsreg kry op die grond waarop hulle boer. Die staat moet nie meer, soos tans, besit behou nie; * Groter sekerheid oor verblyfreg op stamgrond moet deur wetgewing gewaarborg word; * Enigeen wat wil boer sal behoorlike voorligting, vaardigheidsontwikkeling en ondersteuning van die staat kry en * As die regering ernstig is oor grondhervorming moet ŉ groter deel van die begroting daaraan afgestaan word – en dit moet baie beter bestuur word.